 Xildhibaan Ibraahim Mahdi Buubaa, isaguna halkaasi dooddiisa si adag uga dhiibtay Miisaaniyadda 2014-ka ayaa is barbar-dhig ku sameeyay Miisaaniyadda Wasaaradda Madaxtooyada iyo Wasaaradaha kale ee wax soo saarka, waxaanu isagoo arimahaa ka hadlayaana waxa uu yidhi Miisaaniyaddu waa inay ka turjuntaa shaqaalaha iyo ciidanka Mushaharkooda oo ay si dhab ah u taabataa korodhkooda iyo tiradooda dhabta ah, Miisaaniyaddu waa inay ka turjuntaa ka hor tagga aafada Tahriibka iyo jihaynta dhalinyarada waddanka ee badaha ku dhamaatay, Miisaaniyaddu waa inay ka turjuntaa siyaasadda kor u qaadista tayada waxbarashada iyo abuurista Macaahiidda Farsamada gacabta, si xirfadda dadku kor ugu kacdo. 